Ifølge justitsminister Søren Pind (V) står Venstre ikke alene med budskabet om, at den netop nedlagte Irak-kommission var politisk, og derfor skulle lukkes. Folketingets Ombudsmand er nemlig af samme overbevisning, lyder det fra ministeren på Twitter:

Hvem er ombudsmanden? Folketingets Ombudsmand er jurist og valgt af Folketinget til uafhængigt at behandle klager over offentlige myndigheder.

"Som ombudsmanden siger og jeg sagde i @dr2deadline: Irakkommissionen var politisk.”

Men ombudsmand Jørgen Steen Sørensen forklarer til DR’s Detektor, at han aldrig har sagt, at oprettelsen af Irak-kommissionen var politisk:

- Jeg har ikke som ombudsmand nogen mening om, hvorvidt Irak-kommissionen er politisk eller ikke-poltisk, lyder det fra Jørgen Steen Sørensen.

Læs også : Løkke forsvarer lukning af krigskommission: Alt er belyst

Ombudsmand: Jeg har ikke udtalt mig om krigen

Søren Pind er ikke den eneste fremtrædende Venstre-politiker, der fejlciterer ombudsmanden. I en artikel i Jyllands-Posten, erklærer partiets politiske ordfører, Jakob Ellemann-Jensen, sig også enig med Ombudsmanden. Igen i noget, som Ombudsmanden ikke har sagt:

Jeg har ikke som ombudsmand nogen mening om, hvorvidt Irak-kommissionen er politisk eller ikke-poltisk. Jørgen Steen Sørensen, ombudsmand

”Jeg er helt enig med ombudsmanden i, at Irak-krigen er et politisk spørgsmål. Det er netop derfor, vi ikke mener, at det hører hjemme i en kommission,” lød det fra Jakob Ellemann-Jensen.

Men Jørgen Steen Sørensen har heller ikke udtalt sig om Irak-krigen:

- Jeg har ikke forholdt mig til Irak-krigen - om den er politisk eller upolitisk, for det har jeg ikke haft anledning til at tage stilling til. Det spørgsmål har ikke været indbragt for os. Og derfor har vi ikke udtalt os om det, siger han til Detektor.

Ellemann erkender fejl

Søren Pind har ingen kommentar til Detektor om sagen.

Det tolker jeg muligvis for bredt Jakob Ellemann-Jensen (v)

Men Jakob Ellemann-Jensen erkender, at hans gengivelse af ombudsmandens udsagn ikke er korrekt, og forklarer, at han nok tolkede en journalists udlægning for bredt:

- Jeg begår den, nogle vil mene fejl, nogle vil mene tillidserklæring, at jeg faktisk stoler på det budskab, som jeg opfatter fra journalisten, Det tolker jeg muligvis for bredt, siger han.

Det er ikke kun dig, men det er også Venstres justitsminister Søren Pind, der misforstår ombudsmandens udmelding. Er det en strategi for Venstre at fremstille ombudsmanden udtalelse i et særligt lys?

- Nej, det tror jeg ikke, at man kan lægge til grund. Altså vi havde fået en opfattelse af, at det var det, der var blevet sagt, siger Jakob Ellemann-Jensen.

Læs også : S kalder forsvarsminister i samråd om Irak-kommissionen

Ombudsmand: Jeg talte om selve lukningen

Ombudsmand Jørgen Steen Sørensen har ganske vist udtalt sig om Irak-kommissionen. Men den konkrete sag handlede om, at han som ombudsmand ikke ville gå ind i selve lukningen af kommissionen, da det er en politisk diskussion.

Tip os! Du kan være med til at bestemme, hvad Detektor skal faktatjekke. Skriv en besked på Detektors Facebook-side eller send en e-mail til detektor@dr.dk.

- Situationen er, at en bekymret samfundsborger, som har klaget til os over nedlæggelsen af Irak-kommissionen og kun det. Og derfor er det kun selve nedlæggelsen, vi har forholdt os til.

- Og om den har vi sagt, at det er dybest set en tvist mellem Folketingets egne partier, og hvis jeg skal beholde min autoritet, som hele Folketingets Ombudsmand, så er det en af de sager, som jeg undtagelsesvis er nødt til at lade være med at gå ind i, forklarer han til Detektor.

Det er dermed udelukkende Venstre-regeringens lukning af kommisionen, ombudsmanden forholder sig til.